ห้างสรรพสินค้าเซนทรัลลาดพร้าวมีร้านให้เลือกมากมาย อยากทานอะไรก็ได้ทาน และวันนี้อุ๋มอยากทานสุกี้ค่ะ ทานผักเยอะๆ ไม่อ้วนนะ


เอ็มเคสาขานี้อยู่ชั้น 1 ค่ะ อยู่ด้านซ้ายสุด แถวๆ after you  ถ้ามาช่วงเย็นอาจจะรอคิวหน่อย แต่ก็ไม่นานเกินรอค่ะ เพราะโต๊ะมีเยอะมาก เดินเข้ามาถึงกับตกใจ ร้านใหญ่ขนาดนี้เชียว พนักงานก็เยอะมากน่าจะเพียงพอ


มาถึงก็ทำการสั่งทันทีค่ะ รอแปบเดียว อาหารมาละ ไม่มีจอแบบดิจิตอลให้สั่งนะคะ เป็นแบบดั้งเดิม พนักงานมารับออเดอร์ แต่เมนูบางอย่างมีผิดพลาดค่ะ ไม่ได้สั่งก็มีด้วย แต่ที่สั่งก็ได้ไม่ครบ แต่ก็โทษตัวเองด้วยส่วนหนึ่งนะคะ เพราะตอนที่พนักงานอ่านทวน เราอาจจะฟังไม่ดีก็ได้ ก็เรียกพนักงานให้ช่วยเปลี่ยนให้หน่อย แต่ไม่รู้ว่าเค้างงอะไร เค้ายกเลิกออเดอร์ที่ผิดให้ แต่ไม่เอาเมนูที่เราสั่งมาให้ ทั้งๆที่ย้ำแล้วนะ งงจริงๆ


บางครั้ง ดิจิตอลก็อาจทำให้ชีวิตง่ายขึ้น ลดการผิดพลาดมากขึ้น ถ้าเมนูผิด ก็เป็นความผิดของลูกค้า หรือการผิดพลาดของระบบ แต่อย่างไรก็ตาม อุ๋มก็ไม่ได้ทานอาหารที่สั่งไปอย่างครบถ้วนค่ะ